รัฐบาลไทย-ข่าวทำเนียบรัฐบาล-พม. เดินหน้าสานต่องานประชารัฐเพื่อสังคม จับมือ อมตะนคร เตรียมจ้างงานคนพิการ และผู้สูงอายุ กว่า 700 อัตรา
วันจันทร์ที่ 30 ตุลาคม 2560
พม. เดินหน้าสานต่องานประชารัฐเพื่อสังคม จับมือ อมตะนคร เตรียมจ้างงานคนพิการ และผู้สูงอายุ กว่า 700 อัตรา
พม. เดินหน้าสานต่องานประชารัฐเพื่อสังคม จับมือ อมตะนคร เตรียมจ้างงานคนพิการ และผู้สูงอายุ กว่า 700 อัตรา
วันนี้ (30 ต.ค. 60) เวลา 10.30 น. นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่าพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)พร้อมด้วยนายพุฒิพัฒน์ เลิศเชาวสิทธิ์ ปลัดกระทรวงการพัฒนาสังคมและความมั่นคงของมนุษย์ (ปลัด พม.) คณะผู้บริหารกระทรวง พม. นพ.วิชัย โชควิวัฒน ประธานสมาคมสภาผู้สูงอายุแห่งประเทศไทย และนายกสมาคมคนพิการทั้ง 5 ประเภท หารือร่วมกับ นายวิกรม กรมดิษฐ์ ประธานเจ้าหน้าที่บริหาร บริษัท อมตะ คอร์ปอเรชัน จํากัด (มหาชน) เกี่ยวกับแนวทางการพัฒนาเด็ก คนพิการ และผู้สูงอายุ โดยเฉพาะการจัดตั้งศูนย์ฝึกอบรมคนพิการและผู้สูงอายุ เพื่อเพิ่มทักษะความสามารถสนับสนุนให้แก่สถานประกอบการในนิคมอุตสาหกรรมอมตะนคร ณ ห้องประชุม ชั้น 8 กระทรวง พม. สะพานขาว กรุงเทพฯ
พลตํารวจเอก อดุลย์กล่าวว่า เนื่องด้วยเมื่อวันที่ 24 เม.ย. 60 ที่ผ่านมา ตนและคณะผู้บริหารกระทรวง พม. ได้หารือร่วมกับ นายวิกรม กรมดิษฐ์ ประธานเจ้าหน้าที่บริหาร บริษัท อมตะ คอร์ปอเรชัน จํากัด (มหาชน) เพื่อเตรียมแนวทางในความร่วมมือสําหรับการส่งเสริมการจ้างงานคนพิการและผู้สูงอายุในภาคอุตสาหกรรมอย่างเป็นระบบ โดยนิคมอุตสาหกรรมอมตะนคร มีสถานประกอบการในสังกัดมากกว่า 1,200 แห่ง และพนักงานมากกว่า 300,000 คน นอกจากนี้ ยังมีต้นทุนหลายอย่างที่พร้อมต่อการสร้างนิคมอุตสาหกรรมต้นแบบในการจ้างงานคนพิการ และผู้สูงอายุ อีกทั้งได้หารือในประเด็นเกี่ยวกับการส่งเสริมให้ศูนย์รับเลี้ยงเด็กในสถานประกอบการดําเนินงานอย่างเป็นระบบตามมาตรฐานของศูนย์เด็กเล็กทั่วประเทศ
พลตํารวจเอก อดุลย์กล่าวต่อไปว่า จากการหารือดังกล่าวกระทรวง พม. ได้จัดทําแบบสอบถามให้ทางอมตะ เพื่อนําส่งต่อให้กับสถานประกอบการในสังกัด โดยเก็บข้อมูล 4 ส่วน ได้แก่ 1) ข้อมูลทั่วไปของบริษัท/สถานประกอบการ 2) ข้อมูลด้านการจ้างงานคนพิการ 3) ข้อมูลด้านการจ้างงานผู้สูงอายุ และ 4) ข้อมูลด้านการพัฒนาเด็ก จากนั้น จะได้นําข้อมูลมาศึกษาถึงความต้องการจ้างงานคนพิการ และผู้สูงอายุ ประเภทหรือตําแหน่งงานที่ต้องการจ้าง รวมถึงการจัดฝึกอบรม ทักษะอาชีพและการสนับสนุนผลิตภัณฑ์หรือผลงานของคนพิการและผู้สูงอายุ พร้อมทั้งการจัดสิ่งอํานวยความสะดวกในสถานประกอบการ และการจัดตั้งสถานรับเลี้ยงเด็กในสถานประกอบการ ทั้งนี้ ทางอมตะได้ดําเนินการส่งแบบสอบถามให้สถานประกอบการกลุ่มแรกแล้ว โดยมีความต้องการจ้างงานคนพิการในเบื้องต้น ในตําแหน่งเจ้าหน้าที่ธุรการ ฝ่ายผลิต นักบัญชี พนักงานทําความสะอาด และมีความต้องการจ้างงานผู้สูงอายุในตําแหน่งที่ปรึกษา
พลตํารวจเอก อดุลย์กล่าวเพิ่มเติมว่า สําหรับการหารือในครั้งนี้ เป็นการหารือถึงแนวทางการพัฒนาเด็ก คนพิการ และผู้สูงอายุ โดยเฉพาะการจัดตั้งศูนย์ฝึกอบรมคนพิการและผู้สูงอายุในนิคมอุตสาหกรรมอมตะนคร เพื่อแก้ปัญหาเรื่องการจัดหาคนพิการที่ไม่ตรงตามความต้องการของสถานประกอบการ และแนวทางความร่วมมือด้านการพัฒนาเด็กเล็ก เช่น การจัดตั้งศูนย์เด็กเล็กในสถานประกอบการให้เป็นไปตามมาตรฐาน โดยภาครัฐได้มีมาตรการจูงใจทางภาษี รวมถึงมาตรการสนับสนุนอื่นๆ พร้อมอยู่แล้ว ซึ่งผลการหารือระหว่าง อมตะนคร และกระทรวง พม. เรื่องการจ้างงานคนพิการ ผู้สูงอายุ ในสถานประกอบการในนิคมอุตสาหกรรมอมตะนคร ที่มีมากกว่า 1,200 แห่ง 300,000 กว่าอัตรา โดยในเบื้องต้นมีสถานประกอบการกลุ่มแรก 50 แห่ง จะมีความต้องการจ้างงานคนพิการและผู้สูงอายุจํานวนกว่า 700 อัตรา ซึ่งจะมีการจัดทําแผนปฏิบัติการการจ้างงานคนพิการและผู้สูงอายุให้เป็นระบบ โดยทางอมตะนครจะมีการปรับสภาพแวดล้อมตามหลัก Universal Design รวมทั้งจัดหาสิ่งอํานวยความสะดวก และสวัสดิการต่างๆ เช่น หอพัก วีลแชร์ รถรับ-สั่ง เพื่ออํานวยความสะดวกต่อการทํางานของคนพิการและผู้สูงอายุ
"นอกจากนี้ ตนได้มอบหมายให้คณะทํางานจัดทําแผนปฏิบัติในระยะกลาง - ยาว สําหรับความร่วมมือ เพื่อให้เกิด Smart City โดยศึกษาโมเดลของประเทศญี่ปุ่น และประสานความร่วมมือกับสถานทูตญี่ปุ่นในประเด็นดังกล่าวให้แล้วเสร็จภายใน 3 เดือน เพื่อขับเคลื่อนให้เห็นผลเป็นรูปธรรมต่อไป อย่างไรก็ตาม ขอชื่นชมนายวิกรม กรมดิษฐ์ ที่มีวิสัยทัศน์และความตั้งใจที่จะตอบแทนสังคมและเชื่อมั่นว่าความร่วมมือระหว่างกระทรวง พม. และอมตะนครในครั้งนี้ จะเป็นอีกหนึ่งก้าวที่สําคัญในการพัฒนาสังคมตามแนวทางประชารัฐของรัฐบาล”พลตํารวจเอก อดุลย์กล่าวในตอนท้าย